Det er to kandidater med en del lighedspunkter, men også med tydelige forskelle, der som de første har meldt sig i kapløbet om at blive Aalborg Stifts næste biskop. Biskoppen siden 2010, Henning Toft Bro, meddelte for en uge siden, at han stopper til efteråret. Fire dage senere meldte sognepræst Hanne Dahl fra Aalborg sig som den første som kandidat til at afløse ham, og i dag fulgte provst Thomas Reinholdt Rasmussen fra Hjørring efter. Hvis man skal holde de to nuværende kandidater op mod den afgående biskop, er det oplagt, at Thomas Reinholdt Rasmussen ligner Henning Toft Bro langt mere, end Hanne Dahl gør - og dét handler om meget mere end køn! Det kirkelige overhoved for 440.000 Skønt der kun er gået en uge, siden Henning Toft Bro annoncerede sit farvel, har Thomas Reinholdt Rasmussen samlet 215 stillere, især i Vendsyssel, og fået en hjemmeside klar. Hanne Dahl annoncerede sit kandidatur først, men er endnu i gang med at indsamle stillere - der kræves mindst 75. Som biskop over Aalborg Stift bliver man kirkeligt overhoved for 440.000 folkekirkemedlemmer i det meste af Nordjylland. Stiftet dækker næsten hele landsdelen, dog af historiske grunde ikke Vesthimmerland, der hører til Viborg Stift. En god biskop skal - ifølge den forrige (1991-2010) Aalborg-biskop, Søren Lodberg Hvas, især være i besiddelse af tre egenskaber: Opmærksomhed, tålmodighed og frimodighed. De foreløbig to kandidater til at blive Aalborg Stifts 29. biskop er næsten jævnaldrende. Hanne Dahl fyldte 50 i fjor, Thomas Reinholdt Rasmussen passerer samme milepæl næste år (men er blandt dem, der ikke kan lade de 50 år fejre på selve dagen, eftersom han er født 29. februar!). Begge har nordjyske rødder, begge er teologer (det er et krav for at blive biskop), og begge har virket i flere sogne i Aalborg Stift. Og begge har kirkeligt stærke bånd til Martin Luther - Thomas Reinholdt Rasmussen har et langt forfatterskab om netop Luther bag sig. Provst mod Præst Hvad adskiller dem så? Ja, for det første er den ene provst, den anden "kun" præst. Thomas Reinholdt Rasmussen kan derfor på sit cv anføre mere erfaring med ledelse i den kirkelige verden end modkandidaten og betragtes derudover som en kandidat med en betragtelig teologisk tyngde. Til gengæld har Hanne Dahl prøvet kræfter med andet end præstegerningen - eksempelvis som medlem af Europa-Parlamentet, valgt for den nu hedengangne Junibevægelse. Derudover er der ifølge iagttagere en tydelig stilforskel: Hanne Dahl engagerer sig glad og gerne i samfundsdebatten. Thomas Reinholdt Rasmussen ville næppe - som hun gjorde for nylig - skrive et læserbrev om den tredje Limfjordsforbindelse. Hanne Dahl, der netop har færdiggjort en Ph.d-afhandling om velfærdsstatens religiøse rødder, vil "tænke kirken ind i nye sammenhænge", mens Thomas Reinholdt Rasmussen betragtes som en mere klassisk præst, der ifølge sit program står for, at "folkekirken skal vedblive med at have en central plads i samfundet". Han ser, hedder det også, kirken som "brobygger mellem land og by". Netop opbakningen fra landsognene er vigtig, når der skal vælges biskop. Det er samtlige  menighedsrådsmedlemmer og præster i stiftet - knap et par tusind - der træffer valget, og de mange landsogne vejer stemmemæssigt tungt. Endnu er bispevalget ikke formelt udskrevet, og flere kandidater end Hanne Dahl og Thomas Reinholdt Rasmussen kan nå at melde sig. Da der for 11 år siden sidst var bispevalg i Aalborg Stift, kæmpede tre kandidater om posten. Ingen af dem fik flertal i første runde, og derfor skulle de to med flest stemmer ud i en ny valg-runde. Selv om Marianne Christiansen, i dag biskop i Haderslev Stift, dengang fik flest stemmer i første runde, var det Henning Toft Bro, der endte med at vinde valget i den afgørende afstemning - med 970 stemmer mod 826. TV2 Nord har talt med de to kandidater. Se med her:
To har foreløbig meldt sig til at efterfølge Henning Toft Bro som biskop over Aalborg Stift, når han til efteråret går på pension.